Mynen denst myt vormoge alles guden wes jck gudes vormach. Wetet leue mester Pawell, dat jck juw sunderges nycht tho screuen en weth, besunder jck hadde van juw nycht vormoden west, dat gy juwen knecht solden hyr senden vmme des willen, dat he my den jungen solde van hyr stelen. Jsset juw bevell gewest edder nycht, des wet jck nycht. So bydde jck vnde begere, dat gy my den jungen wedder senden by dem suluen knechte, dat ene van hyr forde, so sall he horen wat de sake gewest js worumme dat he ene fan hyr gefort heft; darume will he dar wesen dat he synen egenen willen mach hebben. Worumme bidde jck juw, dat gy ene hyr wedder schicken dyssen harwest by dem suluesten knechte, de ene van hyr stall, dar jck nycht aff en wuste; schut dat so nycht, solde jth my dusent marc kosten, dat schall dem knechte den halsz kosten. Jck hadde jth nycht vormoden west, dat gy my enen deff solden jnt hus senden, de my sulken hon vnde schalcheyt solde bewyset hebben. My js wol gelt vnde gut aff hendich gemaket, men nu werlde leuendige lude so affhendich gemaket; hadde gy ene wolt hebben, jck hadde ene juw woll etc. gesent. Jck hape gy werden juw hyr jnne bewysen alse gy willen, dat jck yegen juw don sall. Hyr mede syt Gade beualen vnde sunte Hinrich lange gesunt tho synen gotliken denste. Gescreuen jn Rewell vp sunte Katrynen auent jnt jar xv(c) ix. Hans Surpe. Adress: Dem erwerdighenn herenn mester Pawell, artzedekenn to Abow, sall desse breff.